2019. gada Latvijas čempionāts šahā

**2019. gada Latvijas šaha čempionāts** - Latvijas šaha čempionāts vīriešiem un sievietēm, kas notika Rīgā no 29. aprīļa līdz 5. maijam 2019. gadā Latvijas Investīciju un attīstības aģentūras telpās (Pērses iela 2, 2. stāvs).

## Atlases sacensības
Čempionāta izspēles sistēma netika mainīta salīdzinājumā ar iepriekšējo gadu. Vīriešu čempionātā notika daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla pirmo desmit vietu ieguvēji un reģionālo sacensību uzvarētāji kvalificējas finālam. Tāpat finālam kvalificējas Latvijas 2019. gada U-18 zēnu čempionāta pirmo divu vietu ieguvēji un U-16 zēnu čempionāta pirmās vietas ieguvējs, kā arī Latvijas 2019. gada senioru čempionāta pirmo trīs vietu ieguvēji. Bez atlases vīriešu čempionāta finālā varēja piedalīties Latviju pārstāvošie šaha lielmeistari, starptautiskie meistari un FIDE meistari, kā arī Latvijas 2018. gada čempionāta pirmo desmit vietu ieguvēji. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi. Finālā sievietes aizvadīja septiņas kārtas, bet vīrieši – deviņas kārtas.

### Latvijas vīriešu čempionāta ceturtdaļfināls
No 4. līdz 8. janvārim Rīgas Šaha federācijas telpās (Maskavas iela 32/4, 2. stāvs) notika Latvijas 2019. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase, un uz 2019. gada 1.janvāri nav Elo reitinga vai tas nepārsniedz 1900 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 52 dalībnieku konkurencē pirmo vietu ar 6 punktiem izcīnīja Artūrs Aizstrauts, bet nākamās vietas ar 5½ punktiem dalīja uzreiz trīs dalībnieki. Labāks papildu koeficients izrādījās Vadimam Indričānam, kurš ierindojās otrajā vietā, trešais palika Visvaldis Gercāns, bet ceturto vietu ieguva Jānis Roze. Pirmo 10 vietu ieguvēji nodrošināja vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2019. gada vīriešu čempionāta finālā ieguva:
# 1.-3. vietu ieguvēji, ja turnīrā piedalījās vismaz 30 dalībnieki;
# 1.-2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2019. gada vīriešu čempionāta pusfinālā ieguva:
# 4.-6. vietu ieguvēji, ja turnīrā piedalījās vismaz 30 dalībnieki;
# 3.-4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 16. līdz 17. februārim Liepājas kompleksās sporta skolas šaha nodaļas klubā (Rīgas iela 8) notika Latvijas 2019. gada vīriešu čempionāta Kurzemes reģionālās atlases turnīrs, kurā piedalījās šahisti no Liepājas, Kuldīgas un Rīgas. Tas risinājās pēc Šveices sistēmas 7 kārtās ar apdomas laiku 40 minūtes visai partijai plus 20 sekundes par katru izdarīto gājienu. 18 dalībnieku konkurencē uzvaru ar 7 punktiem izcīnīja Ivars Bērziņš, otrais ar 5 punktiem bija Staņislavs Meļihovs, bet trešajā vietā palika Vitālijs Daškevičs ar 4½ punktiem. Pirmās vietas ieguvējs nodrošināja vietu čempionāta finālā, bet otrās vietas ieguvējs iekļuva čempionāta pusfinālā.

#### Vidzemes reģionālā atlase
No 1. līdz 3. martam Siguldā viesnīcas "Sigulda" konferenču zālē (Pils iela 6) notika Latvijas 2019. gada vīriešu čempionāta Vidzemes reģionālās atlases turnīrs, kuru organizēja Siguldas šaha klubs sadarbībā ar Latvijas šaha federāciju, Rīgas šaha federāciju un Siguldas novada pašvaldību. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. Turnīrā piedalījās 18 šahisti no Siguldas, Rīgas, Ogres, Cēsīm, Valmieras, Sedas un Lielvārdes. Pirmo vietu ar 6 punktiem dalīja divi dalībnieki. Labāki papildu rādītāji izrādījās Nellijai Maklakovai, otrajā vietā atstājot Gintu Rasu. Trešo vietu dalīja trīs dalībinieki ar 4½ punktiem, kurus papildus koeficients sarindoja šādi: 3. Andris Ručs, 4. Matīss Mitenieks, 5. Daniels Birmans. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji iekļuva čempionāta pusfinālā.

#### Zemgales reģionālā atlase
No 23. līdz 24. martam Jelgavas Tehnoloģiju vidusskolas telpās (Meiju ceļš 9) notika Latvijas 2019. gada vīriešu čempionāta Zemgales reģionālās atlases turnīrs, kurā piedalījās šahisti no Jelgavas, Kalnciema, Bauskas, Rīgas, Tukuma un Kokneses. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 23 dalībnieku konkurencē pirmo vietu ar 6 punktiem izcīnīja Pēteris Breikšs, bet otrais ar 5½ punktiem finišēja Maigonis Avotiņš. Trešo un ceturto vietu ar 5 punktiem dalīja Jānis Emīls Mieriņš (labāks papildu koeficients) un Jānis Erlats. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Latgales reģionālā atlase
No 6. līdz 7. aprīlim Daugavpils Saskaņas pamatskolā (Saules ielā 7) notika Latvijas 2019. gada vīriešu čempionāta Latgales reģionālās atlases turnīrs, kurā piedalījās 18 šahisti no Daugavpils, Rēzeknes, Daugavpils novada, Rēzeknes novada, Lielvārdes un Rīgas. Tas risinājās pēc Šveices sistēmas 7 kārtās ar apdomas laiku 40 minūtes visai partijai plus 15 sekundes par katru izdarīto gājienu. Par uzvarētāju ar 5½ punktiem kļuva Nikolajs Safonovs, bet otro vietu ar 5 punktiem izcīnīja Timofejs Macuks. Trešo vietu ar 4½ punktiem dalīja uzreiz pieci dalībnieki, no kuriem labāki papildu rādītāji bija Vladimiram Novokščonovam un Valerijam Rižiham, kas ierindojās attiecīgi trešajā un ceturtajā vietā. Pirmo divu vietu ieguvēji nodrošināja sev vietu čempionāta finālā, bet nākamo divu vietu ieguvēji iekļuva čempionāta pusfinālā.

### Latvijas 2019. gada jauniešu čempionāta fināli
No 11. līdz 15. martam 65 meitenes Rīgas Klasiskajā ģimnāzijā (Purvciema ielā 38) vecuma grupās no U8 līdz U18 un 50 zēni Rīgas Šaha skolā (Pērnavas iela 10) sacentās Latvijas jauniešu čempionātu finālos vecuma grupās no U10 līdz U18. Apdomas laiks vecāko grupu turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē uzvarēja Aleksandrs Jazdanovs, kas izcīnīja 8½ punktus no 9 iespējamiem, par puspunktu apsteidza otrās vietas ieguvēju Grigoriju Morozli un ieguva tiesības piedalīties Latvijas čempionāta finālā. U18 zēnu grupā 10 dalībnieku konkurencē par uzvarētāju pārliecinoši kļuva Rihards Bekasovs ar 8 punktiem no 9 iespējamiem, bet otro vietu ieņēma Aleksandrs Brikers ar 6 punktiem. Abi uzvarētāji ieguva tiesības piedalīties Latvijas čempionāta finālā.

### Latvijas 2019. gada senioru čempionāts
No 30. līdz 31. martam Jūrmalas viesnīcā "Pegasa pils" (Jūras ielā 60) notika Latvijas 2019. gada senioru čempionāts. Tas risinājās pēc Šveices sistēmas 7 kārtās ar apdomas laiku 25 minūtes visai partijai plus 15 sekundes par katru izdarīto gājienu. Čempionātā varēja piedalīties visi Latvijas šahisti ar ne zemāku kā I sporta klasi, kas dzimuši līdz 1969. gada 1. janvārim. 64 dalībnieku konkurencē pirmo vietu ar 6 punktiem dalīja uzreiz trīs dalībnieki. Pēc papildu rādītājiem par senioru čempionu kļuva FIDE meistars Vladlens Šulmans, otrajā vietā ierindojās Ēriks Priednieks, bet trešajā vietā palika Jurijs Agafonovs. Pēc turnīra nolikuma pirmo trīs vietu ieguvēji iekļuva Latvijas 2019. gada šaha čempionāta finālā, taču Vladlenam Šulmanam kā FIDE meistara titula īpašniekam šādas tiesības bija jau pirms turnīra, bet daži no nākamo vietu ieguvējiem dažādu iemeslu dēļ atteicās, tad tiesības startēt finālā ieguva Ēriks Priednieks, Uldis Melderis un Aivars Stašāns.

### Latvijas vīriešu čempionāta pusfināls
No 18. līdz 22. aprīlim Rīgas Šaha federācijas telpās (Maskavas iela 32/4, 2. stāvs) notika Latvijas vīriešu čempionāta pusfināls. Tas risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Turnīrā varēja piedalīties Latvijas šaha federāciju pārstāvoši šahisti ar Elo reitingu uz 2019. gada 1. janvāri virs 1900 punktiem, kā arī saskaņā ar Latvijas čempionāta ceturtdaļfināla, reģionālo atlases turnīru un Latvijas jauniešu čempionāta nolikumiem turnīram kvalificējušies dalībnieki. 44 dalībnieku konkurencē pirmo vietu ar 5½ punktiem izcīnīja Edgars Ungurs. Otrajā vietā ar tikpat punktiem, bet sliktākiem papildu rādītājiem ierindojās Klāvs Stabulnieks. Trešo vietu ar 5 punktiem dalīja uzreiz četri dalībnieki, no kuriem labākie papildu rādītāji izrādījās rēzeknietim Oļģertam Indričānam. Pirmo 10 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Vīriešu finālā bija 9 kārtas, bet sievietēm - 7 kārtas. Tāpat kā iepriekšējā gadā vīriešu turnīrā piedalījās 34 dalībnieki, bet sievietēm bija 24 dalībnieces. Vīriešu turnīrā piedalījās 2 lielmeistari (GM), 2 starptautiskie meistari (IM) un 9 FIDE meistari (FM), bet sievietēm - 1 vīriešu starptautiskā meistare (IM), 2 lielmeistares (WGM) un 4 FIDE meistares (WFM).

### Vīrieši
* 1. kārta - Vīriešu čempionātā nepiedalījās iepriekšējā gada uzvarētājs Ņikita Meškovs, tāpēc par reālākajiem pretendentiem uz uzvaru tika uzskatīti starptautiskie lielmeistari Arturs Neikšāns un Ilmārs Starostīts, kuri pirmajā kārtā izcīnīja uzvaras.
* 2. kārta - Savas otrās uzvaras izcīnīja lielmeistari Arturs Neikšāns, Ilmārs Starostīts, Matīss Mustaps un Ivars Bērziņš, kuri ar 2 punktiem kļuva par līderiem.
* 3. kārta - Līderu savstarpējās spēlēs Arturs Neikšāns ar melnajiem pieveica Matīsu Mustapu, bet Ilmārs Starostīts bija pārāks par Ivaru Bērziņu. Abiem lielmeistariem bija 3 punkti, aiz viņiem ar 2½ punktiem sekoja starptautiskais meistars Rolands Bērziņš un Gints Rasa.
* 4. kārta - Abu līderu cīņā Arturs Neikšāns izmantoja Ilmāra Starostīta pārskatīšanos un ar 4 punktiem kļuva par vienīgo līderi. Aiz viņa ar 3 punktiem otro vietu dalīja uzreiz seši dalībnieki: Ilmārs Starostīts, Matīss Mustaps, Vadims Boļšakovs, Rolands Bērziņš, Arturs Bernotas un Kristaps Kretainis.
* 5. kārta - Arturs Neikšāns turpināja savu uzvaras gājienu un ar melnajiem taktiskos sarežģījumos pieveica Rolandu Bērziņu. Otrajā vietā ar 4 punktiem nostiprinājās Ilmārs Starostīts pēc uzvaras pār Kristapu Kretaini. Trešo vietu ar 3½ punktiem dalīja Matīss Mustaps, Aleksandrs Jazdanovs, Edgars Stepiņš un Arturs Bernotas.
* 6. kārta - Arturs Neikšāns zaudēja pirmo puspunktu, nospēlējot neizšķirti ar Arturu Bernotu. Viņam pietuvojas Ilmārs Starostīts, kas uzvarēja Edgaru Stepiņu, un Matīss Mustaps, kas uzvarēja Aleksandru Jazdanovu. Līderu stāvoklis: 1. Arturs Neikšāns - 5½ punkti, 2. Ilmārs Starostīts - 5 punkti, 3. Matīss Mustaps - 4½ punkti.
* 7. kārta - Arturs Neikšāns ar melnajiem pieveica Vitāliju Ļevčenkovu un ar 6½ punktiem vēl vairāk nostiprināja savas līderpozīcijas, jo tuvākie sekotāji Ilmārs Starostīts un Matīss Mustaps savu partiju beidza neizšķirti. Līderiem pietuvojās Arturs Bernotas, kas uzvarēja Vadimu Boļšakovu.
* 8. kārta - Arturs Neikšāns vienojās par neizšķirtu ar Oļegu Krivonosovu, tāpat beidzās arī Artura Bernotas un Ilmāra Starostīta, un Matīsa Mustapa un Igora Smorodinska partijas. Stāvoklis turnīrā pirms pēdējās kārtas: 1. Arturs Neikšāns - 7 punkti, 2. Ilmārs Starostīts - 6 punkti, 3. Matīss Mustaps, 4. Arturs Bernotas - abiem pa 5½ punktiem, aiz viņiem sekoja vēl seši dalībnieki ar 5 punktiem.
* 9. kārta - Pēdējā kārtā Arturs Neikšāns dalīja punktu ar Aleksandru Jazdanovu un nodrošināja sev pirmo vietu ar 7½ punktiem. Par Latvijas čempionu šahā viņš kļuva ceturto reizi. Ilmārs Starostīts nospēlēja neizšķirti ar Rolandu Bērziņu un ierindojās otrajā vietā ar 6½ punktiem. Trešo vietu ar 6 punktiem dalīja Matīss Mustaps, Arturs Bernotas un Ivars Bērziņš. Papildu koeficients šoreiz bronzu deva Matīsam Mustapam.

## Latvijas vīriešu šaha čempionāta turnīra tabula
:

### Sievietes
* 1. kārta - Sieviešu čempionātā gandrīz visas reitinga favorītes - lielmeistares Laura Rogule un Ilze Bērziņa, FIDE meistares Elizabete Limanovska, Lindu Krūmiņu, Jūlija Gorožankina un Līga Ungure startēja ar uzvarām. Vienīgi vīriešu starptautiskā meistara titula īpašniece Olita Rause, kas šaha turnīros piedalījās pēc 15 gadu pārtraukuma, piekāpās Stefanijai Dombrovskai.
* 2. kārta - Savas otrās uzvaras guva Laura Rogule, Ilze Bērziņa, Linda Krūmiņa un Līga Ungure, kuras izveidoja līderu kvartetu.
* 3. kārta - Līderu savstarpējās cīņas Laura Rogule zaudēja Lindai Krūmiņai, bet Ilze Bērziņa bija pārāka par Līgu Unguri. Aiz līderu dueta trešajā vietā ar 2½ punktiem bija Jūlija Gorožankina.
* 4. kārta - Ilze Bērziņa ar melnajiem pieveica Lindu Krūmiņu un kļuva par vienīgo līderi ar 4 punktiem. Otro vietu ar 3 punktiem dalīja uzreiz četras dalībnieces: Linda Krūmiņa, Laura Rogule, Margarita Parhomenko un Elizabete Limanovska.
* 5. kārta - Ilze Bērziņa ātri vienojās par neizšķirtu ar Lauru Roguli un saglabāja līderes godu ar 4½ punktiem. Tāpat neizšķirti beidzās arī piedzīvojumiem bagātās Margaritas Parhomenko un Elizabetes Limanovskas, un Lindas Krūmiņas un Jūlijas Gorožankinas partijas. Visām šīm šahistēm, kā arī Līgai Ungurei pēc uzvaras pār Madaru Golstu bija 3½ punktu.
* 6. kārta - Ilze Bērziņa ar melnajiem pieveica Margaritu Parhomenko, bet Linda Krūmiņa arī ar melnajiem bija pārāka par Elizabeti Limanovsku, kamēr Laura Rogule dalīja punktu ar Līgu Unguri. Stāvoklis turnīrā pirms pēdējās kārtas: 1. Ilze Bērziņa - 5½ punkti, 2. Linda Krūmiņa - 4½ punkti, 3. Laura Rogule, 4. Līga Ungure, 5. Jūlija Gorožankina, 6. Nellija Maklakova, 7. Olita Rause - visām pa 4 punktiem.
* 7. kārta - Pēdējā kārtā Ilze Bērziņa pieveica Olitu Rausi un ceturto reizi kļuva par Latvijas čempioni šahā. Linda Krūmiņa smagā 82. gājienu cīņā uzvarēja Nelliju Maklakovu un nodrošināja otro vietu. Trešo un ceturto vietu dalīja Laura Rogule un Jūlija Gorožankina ar 5 punktiem, bet labāks papildu koeficients bija lielmeistarei.

## Latvijas sieviešu šaha čempionāta turnīra tabula
:

## Atsauces

## Ārējās saites
*  2019. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2019. gada vīriešu čempionāta Kurzemes reģionālā atlase vietnē chess-results.com
*  Latvijas 2019. gada vīriešu čempionāta Vidzemes reģionālā atlase vietnē chess-results.com
*  Latvijas 2019. gada vīriešu čempionāta Zemgales reģionālā atlase vietnē chess-results.com
*  Latvijas 2019. gada vīriešu čempionāta Latgales reģionālā atlase vietnē chess-results.com
*  Latvijas jauniešu 2019. gada čempionāta fināls U16 zēnu grupā vietnē chess-results.com
*  Latvijas jauniešu 2019. gada čempionāta fināls U18 zēnu grupā vietnē chess-results.com
*  Latvijas 2019. gada senioru čempionāts vietnē chess-results.com
*  2019. gada Latvijas vīriešu šaha čempionāta pusfināls vietnē chess-results.com
*  2019. gada Latvijas vīriešu šaha čempionāts vietnē chess-results.com
*  2019. gada Latvijas sieviešu šaha čempionāts vietnē chess-results.com